Doložka
o posúdení vplyvov

1.	Vplyvy na verejné financie:
a) vyčíslenie (odhad) finančných dôsledkov na štátny rozpočet
Návrh na zmenu rozpočtu bol vypracovaný v dôsledku posilnenia zdrojov Štátneho fondu rozvoja bývania o 71 mil. Eur určených na realizáciu vládneho programu zatepľovania, ktoré sú zabezpečené v rámci kapitoly Ministerstva výstavby a regionálneho rozvoja SR a zvýšeného zostatku finančných prostriedkov k 31. 12. 2008. Podľa metodiky ESA 95 navrhovaná zmena rozpočtu bude mať pozitívny vplyv na hospodárenie Štátneho fondu rozvoja bývania v roku 2009, a tým aj na schodok rozpočtu verejnej správy.
b) vyčíslenie (odhad) finančných dôsledkov na rozpočty obcí
Predložený návrh nemá dopad na rozpočty miest. Rozhodujúci podiel zvýšených zdrojov je určený na zatepľovanie bytových stavieb. Obce sú vlastníkmi len malého podielu bytov postavených pred rokom 1989, ktorými sa môžu zapojiť zatepľovania. Súčasne podpora vo forme úveru je poskytovaná do 100 % oprávnených nákladov a ich prípadné zapojenie nemá dopad na rozpočet obcí. Taktiež ďalšia časť posilnenia zdrojov do oblasti nájomných bytov nemá dopad na rozpočet obcí, keďže financovanie nájomných bytov okrem úveru zo Štátneho fondu rozvoja bývania je realizované z dotácie poskytovanej Ministerstvom výstavby a regionálneho rozvoja SR.
 
c) vyčíslenie (odhad) finančných dôsledkov na rozpočty VÚC
Návrh nemá dopad na rozpočty VÚC.
 
d) Vyčíslenie (odhad) finančných dôsledkov na rozpočty ostatných inštitúcií
Návrh nemá dopad na rozpočty ostatných inštitúcií.

2.	Vplyvy na obyvateľov, hospodárenie podnikateľskej sféry a iných právnických osôb: 
Návrh má pozitívny dopad na obyvateľstvo, hospodárenie podnikateľskej sféry a iných právnických osôb, keďže v súčasnej hospodárskej a finančnej situácii vytvára priestor na zatepľovanie budov na bývanie a zamestnanosť predovšetkým v malých a stredných spoločnostiach.

3.	Vplyvy na životné prostredie:  
Návrh nemá negatívne dopady na životné prostredie. Zvýšenie zdrojov Štátneho fondu rozvoja bývania a následne poskytovanie podpory najmä na zatepľovanie budov na bývanie má pozitívny vplyv na zníženie spotreby energií a tvorby emisií.

4.	Vplyvy na zamestnanosť:
Zvýšením rozpočtu fondu a následne zvýšením poskytovaných podpôr vznikajú nové pracovné príležitosti. Najmä práce spojené s obnovou a zatepľovaním stavieb na bývanie sú náročné na ľudskú prácu, čo vytvára potenciál na tvorbu pracovných príležitostí v rozsahu 3,7 pracovných miest na 33 200 Eur (1 000 000 Sk). Znamená to, že dodatočne vyčlenené zdroje znamenajú vytvorenie cca 8 000 pracovných príležitostí. Pritom ide nielen o pracovné miesta počas zatepľovania, ale aj o pracovné miesta pri výrobe stavebných hmôt a materiálov, ktoré sa vyrábajú v prevažnej miere na Slovensku. Návrhom nevznikajú nové pracovné príležitosti.

5.	Vplyvy na podnikateľské prostredie:
Návrh má pozitívny vplyv na podnikateľské prostredie, keďže vytvára nové pracovné a podnikateľské aktivity.